九日登寶叔塔同游者楊大著李校書馮正字曾著作易校書
作者：王炎
朝代：宋

paragraphs: 湖邊老石立巨鰲，背負浮圖千尺高。
升高望遠天界闊，海山江樹皆秋毫。
蓬萊藏室極清靜，雖有暇日無遊遨。
不應令節亦虛度，特爲萸菊觴新醪。
樽前一笑豈易得，身涉百憂今二毛。
茲游回首便陳迹，事如逝水流滔滔。
明年九日定何許，未用感慨增煩勞。
半生隨牒落州縣，莫年結綬來神臯。
去留聚散偶然耳，且覆一杯持蟹螯。